Fondsinsamelingsprojekte Woerie-omgee – Hoërskool Centurion
Ons skool is bekend en geliefd daarvoor dat ons omgeeharte het en daarom neem ons die vrymoedigheid om op u as ouers 'n beroep te doen.
Hoërskool Centurion is al vir 'n geruime tyd besig om sekere fisiese en finansiële behoeftes van sommige van ons leerders, wat regtig 'n tekort het, op verskeie maniere te dra. Die hulp wat aangebied is, is gewoonlik deur 'n klomp verskillende individue bestuur en uit die begroting van die skool onder liefdadigheid hanteer.
Dit het egter onder ons aandag gekom dat sommige ware behoeftes nie aangespreek word nie en ons het dit goed gedink om die hulp te konsolideer tot 'n Woerie-omgeeprojek, waar u as ouer ook kan bydra tot die welstand van ons behoeftige Woerie-gesinne en kinders in die gemeenskap, sonder om hulle bloot te stel.
Dankie vir die oorweldigende positiewe reaksie wat ons tot op hede reeds van baie van ons ouers ontvang het.